ປຸກລະດົມຂະບວນການແຂ່ງຂັນ“ວິສາຫະກິດຫວຽດນາມເຊື່ອມໂຍງແລະພັດທະນາ”
ທ່ານນາຍົກລັດຖະມົນຕີ ຫວຽດນາມ ຫງວຽນຊວນຟຸກ
ຕອນຄຳ່ວັນທີ 11/10 ຢູ່ ຮ່າໂນ້ຍ, ທ່ານນາຍົກລັດຖະມົນຕີ ຫວຽດນາມ ຫງວຽນຊວນຟຸກ ໄດ້ປຸກລະດົມຂະບວນການແຂ່ງຂັນດ້ວຍຫົວຂໍ້ວ່າ “ວິສາຫະກິດ ຫວຽດນາມ ເຊື່ອມໂຍງ ແລະ ພັດທະນາ”. ກ່າວຄຳເຫັນທີ່ພິທີ, ທ່ານນາຍົກລັດຖະມົນຕີ ຫງວຽນຊວນຟຸກ ປະທານສະພາແຂ່ງຂັນຍ້ອງຍໍສູນກາງ, ຮຽກຮ້ອງບັນດາກະຊວງ, ຂະແໜງການປະຕິບັດ “3 ການຮ່ວມເດີນທາງ, 5 ການໜູນຊ່ວຍ” ສຳລັບວິສາຫະກິດ. ໃນນັ້ນ ແມ່ນຮ່ວມເດີນທາງຍູ້ແຮງການປະຕິຮູບດ້ານບໍລິຫານ, ຍົກສູງກຳລັງຄວາມສາມາດແກ່ງແຍ້ງ; ຮ່ວມເດີນທາງປັບປຸງລະບອບລະບຽບການ, ກົດໝາຍໃນຫລາຍຂົງເຂດ; ຮ່ວມເດີນທາງ ແລະ ປະຕິບັດກົນໄກເຈລະຈາ, ທາບທາມຄຳເຫັນຂອງວິສາຫະກິດເປັນຢ່າງດີ. ທ່ານນາຍົກລັດຖະມົນຕີ ເນັ້ນໜັກວ່າ: ລັດຖະບານພວມສ້າງໂຄງປະກອບພື້ນຖານເສດຖະກິດຄືນໃໝ່, ປ່ຽນໃໝ່ຮູບແບບການເຕີບໂຕຢ່າງຂ້ຽວຂາດ ນຳ ຫວຽດນາມ ກ້າວຂຶ້ນສູ່ລະດັບສູງກ່ວາ ໃນລະບົບມູນຄ່າທົ່ວໂລກ. ເພື່ອປະຕິບັດໄດ້ສິ່ງດັ່ງກ່າວ, ບັນດາວິສາຫະກິດ ຫວຽດນາມ ຕ້ອງສວມບົດບາດແກ່ນສານ. ທ່ານນາຍົກລັດຖະມົນຕີຊີ້ແຈ້ງວ່າ:
“ປະຈຸບັນ ປະເທດໃດ ມີວິສາຫະກິດເຂົ້າຮ່ວມໃນລະບົບມູນຄ່າທົ່ວໂລກຫລາຍແຫ່ງ ແມ່ນປະເທດນັ້ນ ໄດ້ຮັບຜົນປະໂຫຍດຫລາຍຢ່າງໃນການເຊື່ອມໂຍງເຂົ້າກັບເສດຖະກິດໂລກ. ເພື່ອໃຫ້ໄດ້ເຂົ້າຮ່ວມໃນລະບົບມູນຄ່າທົ່ວໂລກນັ້ນ, ຮຽກຮ້ອງວິສາຫະກິດຕ້ອງນຳທັນບັນດາມາດຕະຖານຂອງພາກພື້ນ ແລະ ສາກົນ, ຮຽກຮ້ອງນັກທຸລະກິດຕ້ອງຂະຫຍັນຂັນເຄື່ອນ, ມີຫົວຄິດປະດິດສ້າງ, ມີຄວາມຮູ້ ແລະ ກ້າປະເຊີນໜ້າກັບການເຊື່ອມໂຍງ ເພື່ອບືນຕົວຂຶ້ນສູ່ທົ່ວໂລກ. ພວກເຮົາຕ້ອງປະຕິບັດຈົນສຸດຄວາມສາມາດຂອງຕົນ ເພື່ອໃຫ້ບັນດາວິສາຫະກິດ ຫວຽດນາມ ອາດຈະໃຫຍ່ໂຕເຂັ້ມແຂງພາຍໃນປະເທດ, ບືນຕົວຂຶ້ນສູ່ໂລກ ແລະ ປະສົບກັບຜົນສຳເລັດ.”
(ແຫຼ່ງຄັດຈາກ VOV)